અમદાવાદનાં નગરદેવતા જગન્નાથજી મંદિર, જમાલપુર ખાતે તા.૧૨મી જુલાઈ ગુરુવારે ભગવાન જગન્નાથજી, બહેન સુભદ્રાજી અને ભાઇ બળભદ્રજી મામાનાં ઘરેથી નિજ મંદિરે પધારશે. પખવાડિયા સુધી નિજ મંદિર ખાતે વિગ્રહને સ્થાને ભગવાનની તસવીર મૂકાઈ છે તે સ્થાને પુન: વિગ્રહ સ્થાપિત થશે. જ્યારે આ નિમિત્તે મહામંડલેશ્વર મહંત દિલીપદાસજી મહારાજની નિશ્રામાં ‘નેત્રોત્સવ વિધિ’ સંપન્ન થશે. પખવાડિયા બાદ નિજ મંદિરે ભગવાન નિજ મંદિરે આવતા હોઈ તેની ખુશાલીમાં સાધુ-સંતોનો ભંડારો પણ યોજાશે. જે પરંપરાગત રીતે ‘કાળી રોટી(માલપૂઆ) અને ધોળી દાળ(દૂધપાક)’નો બનશે.